title: Komission täytäntöönpanoasetus (EU) 2018/1843, annettu 23 päivänä marraskuuta 2018, täytäntöönpanoasetuksen (EU) 2015/2452 muuttamisesta maittain ilmoitettavia vakuutusmaksuja, korvauksia ja kuluja koskevan taulukon soveltamisalan osalta (ETA:n kannalta merkityksellinen teksti.)

text:
                  26.11.2018

                  FI

                  Euroopan unionin virallinen lehti

                  L 299/2

         KOMISSION TÄYTÄNTÖÖNPANOASETUS (EU) 2018/1843,
         annettu 23 päivänä marraskuuta 2018,
         täytäntöönpanoasetuksen (EU) 2015/2452 muuttamisesta maittain ilmoitettavia vakuutusmaksuja, korvauksia ja kuluja koskevan taulukon soveltamisalan osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon vakuutus- ja jälleenvakuutustoiminnan aloittamisesta ja harjoittamisesta 25 päivänä marraskuuta 2009 annetun Euroopan parlamentin ja neuvoston direktiivin 2009/138/EY (Solvenssi II) (1) ja erityisesti sen 56 artiklan ja 256 artiklan 5 kohdan,
         sekä katsoo seuraavaa:

                     (1)

                     Komission täytäntöönpanoasetuksessa (EU) 2015/2452 (2) ei täsmennetä riittävän selvästi, millä edellytyksillä vakuutus- ja jälleenvakuutusyritykset voivat olla julkistamatta jaksossa S.05.02 olevaa taulukkoa. Jotta vakuutus- ja jälleenvakuutusyritykset voisivat varmuudella määrittää velvollisuutensa, kyseisen asetuksen liitteessä II ja liitteessä III olevan jakson S.05.02 yleisiä huomautuksia olisi selvennettävä tältä osin.

                     (2)

                     Sen vuoksi täytäntöönpanoasetusta (EU) 2015/2452 olisi muutettava.

                     (3)

                     Tämä asetus perustuu Euroopan vakuutus- ja lisäeläkeviranomaisen komissiolle toimittamiin teknisten täytäntöönpanostandardien luonnoksiin.

                     (4)

                     Euroopan vakuutus- ja lisäeläkeviranomainen on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1094/2010 (3) 37 artiklalla perustetulta vakuutus- ja jälleenvakuutusalan osallisryhmältä,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetuksen (EU) 2015/2452 liitteet II ja III tämän asetuksen liitteen mukaisesti.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä marraskuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 335, 17.12.2009, s. 1.

            (2)  Komission täytäntöönpanoasetus (EU) 2015/2452, annettu 2 päivänä joulukuuta 2015, vakavaraisuutta ja taloudellista tilaa koskevaan kertomukseen liittyviä menettelyjä, julkistamismuotoja ja taulukoita koskevista Euroopan parlamentin ja neuvoston direktiivin 2009/138/EY mukaisista teknisistä täytäntöönpanostandardeista (EUVL L 347, 31.12.2015, s. 1285).

            (3)  Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).

            LIITE

               1)
               Korvataan täytäntöönpanoasetuksen (EU) 2015/2452 liitteen II jaksossa S.05.02 – Vakuutusmaksut, korvaukset ja kulut maittain olevan otsikon ”Yleisiä huomautuksia” alla oleva ensimmäinen kohta seuraavasti:
               ”Tämä jakso koskee vuosittaisten tietojen ilmoittamista yksittäisistä yhteisöistä. Vakuutus- ja jälleenvakuutusyritysten ei tarvitse julkistaa liitteessä I olevaa taulukkoa S.05.02.01, jos kotimaan osuus bruttovakuutusmaksutulon kokonaismäärästä on vähintään 90 prosenttia.”

               2)
               Korvataan täytäntöönpanoasetuksen (EU) 2015/2452 liitteen III jaksossa S.05.02 – Vakuutusmaksut, korvaukset ja kulut maittain olevan otsikon ”Yleisiä huomautuksia” alla oleva ensimmäinen kohta seuraavasti:
               ”Tämä jakso koskee vuosittaisten tietojen ilmoittamista ryhmistä. Osakasyrityksenä olevien vakuutus- ja jälleenvakuutusyritysten, vakuutushallintayhtiöiden tai rahoitusalan sekaholdingyhtiöiden ei tarvitse julkistaa liitteessä I olevaa taulukkoa S.05.02.01, jos kotimaan osuus bruttovakuutusmaksutulon kokonaismäärästä on vähintään 90 prosenttia.”